
ua procellosi maris aestuantes 
Alluunt fluctus Venedum feroci 

Tractibus longis habitata quondam 
Litora genti, 


Unde odorato coluisse templa 

Graecia electro et petiisse mundum 

Splendidum fertur pretio paratum u- 
xoria grandi: 


Barbaris illic domitis coloni 

Magna montano posuere saxo 

Teutones multaque decora fortes 
Moenia laude; 


REGIAM quam Rex voluit vocari 

Conditor sedem celebrem auguratus 

Et fore insignem pietate in omne 
Regibus aevum. 


Illa tum primum stolidae fugavit 

Mentis errores docuitque rectos 

Unius cultus Patris atque Nati 
Virgine sancta. 


Ecce crudeles fera corda ponunt 

Barbari et mores capiunt politos, 

lamque Germanum coiere in unum 
Gensque Borussum. 


Clarius multo sed enim nitore 

REGIA, fatis ita visum, ab ARCE 

Lumen obscuras iterum refulgens 
Dispulit umbras, 


Dispulit, sanctum quibus illigabat 

Sive fraus verbum mala seu libido 

Prava fingendi temere, involucra, 
Servitiumque, 


Quo diu pressae misere gemebant, 

Mentibus demit grave, quum Borussä 

Sceptraque ALBERTUS soliumque cepit 
Omine fausto, 


Stirpe Brennorum genitus vetusta 

Principum, clarae subolis parente, 

Prosperam terris bona quae dedere 
Fata beatis. 


Salve, TE, ALBERTINA, vocamus, ALMA, 

Nomen ALBERTI celebre atque laudes 

Et per immensum referens honores 
Temporis orbem! 


Artium custos vigil et fidelis, 

Quisque divinum quod et est caduca 

Liberum in vita colitur, bonorum 
Sedula nutrix! 


Unde fecundo veluti profecta 

Fonte complerunt sapientiae atque 

Larga doctrinae sine fine cunctas 
Flumina terras. 


Strenuo ardentes studio petitam 

TE frequentarunt iuvenum cohortes, 

Principesque omni decorare et arte et 
Laude magistri. 


TE potens, quamquam latitante gressu 

Lenis adrepens, hominum superba 

Quae ruit commenta, dies, et acta, 
Viribus auxit. 


En TIBI, quidquid spatii peracto 

Tempori accedit, decus omne crescit, 

Additurque ipsis repetita ab annis 
Laeta iuventas! 


Terties centum TIBI nunc per orbes 

Seculo festas referente luces, 

Quum iuvat mixtos iuvenum senumque 
Ducere pompas, 


Quum choros sacros agere atque ludos 

Rite solemnes, properantque cara 

Quis et ALBERTINA sua est viris et 
Est veneranda, 


Vota sincerasque preces ovanti 

Ferre gratantes animo: secunda 

Nunc TIBI sancto decet augurari 
Carmine vatem. 


Floridam multo TUA TE decore et 

Laudibus virtus faciet virumque, 

Quique nunc ornant cathedras TUAS, nec, 
Nomine clari, 


Deerunt unquam, locuples bonasque 

Promovens artes studium et cupido, 

Magna scrutatrix eademque veri 
Libera vindex; 


Quam Deus dotem propriam suamque 

Dici et insignem voluit Borussis, 

Regibusque ipsis nihil esse laude 
Pulchrius illa. 


Donec in terris valet imminutus 

Ascani sanguis populo et Borussum 

Nobilis regnat, FRIDERICI et illis 
Sunt GUILELMI: 


Non TUUS deerit TIBI honos decusque, 

Non TIBI coetus iuvenum frequentes, 

Non TIBI, latum data quae per orbem, 
Fama perennis! 


—————— nn MM 


